Document ID: 31994D0846

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1994 όσον αφορά τους όρους υγιεινής των ζώων και κτηνιατρικής πιστοποίησης σχετικά με το νωπό κρέας που προέρχεται από τη Δημοκρατία της Σλοβακίας (Κείμενο που παρουσιάζει ενδιαφέρον για τον ΕΟΧ) (94/846/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές βοοειδών, αιγοειδών και προβατοειδών νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 1601/92 (2) και ιδίως τα άρθρα 14 και 16,
την οδηγία 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγειονομικού ελέγχου και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (3), όπως τροποποιήθηκε τελευταία από την απόφαση 94/723/ΕΚ της Επιτροπής (4), και ιδίως το άρθρο 10 παράγραφος 2 στοιχείο γ) σε συνδυασμό με το παράρτημα Ι κεφάλαιο 10,
Εκτιμώντας:
ότι, μετά από την διαίρεση της Τσεχοσλοβακίας, η απόφαση 82/425/ΕΟΚ της Επιτροπής (5) η οποία θεσπίζει τους όρους υγιεινής των ζώων και κτηνιατρικής πιστοποίησης για τις εισαγωγές νωπού κρέατος από την εν λόγω χώρα, καταργήθηκε με την απόφαση 94/845/ΕΚ (6)-
ότι χρειάζεται να θεσπιστούν οι προαναφερθέντες όροι για τις εισαγωγές νωπού κρέατος από τη Σλοβακία-
ότι, σύμφωνα με τις διαπιστώσεις μίας επιστολής κτηνιάτρων της Κοινότητας, φαίνεται ότι η υγειονομική κατάσταση των ζώων που επικρατεί στη Σλοβακία είναι εξίσου καλή με την κατάσταση που επικρατεί στα κράτη μέλη, ιδίως όσον αφορά τις νόσους που μεταδίδονται μέσω του κρέατος-
ότι, επιπλέον, οι αρμόδιες κτηνιατρικές αρχές της Σλοβακίας έχουν επιβεβαιώσει ότι δεν έχει εμφανισθεί στη Σλοβακία, κατά τους τελευταίους δώδεκα μήνες τουλάχιστον, ούτε πανώλη των βοοειδών, ούτε αφθώδης πυρετός, ούτε αφρικανική πανώλη των χοίρων, ούτε φυσαλιώδης νόσος των χοίρων, ούτε εγκεφαλομυελίτιδα των χοίρων (νόσος του Teschen)- ότι εκτός της κλασικής πανώλης των χοίρων δεν έχουν διενεργηθεί εμβολιασμοί κατά των προαναφερομένων νόσων εντός του εν λόγω χρονικού διαστήματος -ότι οι εισαγωγές νωπού κρέατος του χοιρείου είδους από την χώρα αυτή θα πρέπει να απαγορευθούν μέχρις ότου θα έχουν ληφθεί περαιτέρω εγγυήσεις, εκτός αν πρόκειται για χρήσεις άλλες εκτός από την ανθρώπινη κατανάλωση-
ότι πρέπει να θεσπισθούν διαφορετικοί υγειονομικοί όροι για το κρέας που δεν προορίζεται για ανθρώπινη κατανάλωση σύμφωνα με τις διατάξεις της οδηγίας 92/118/ΕΟΚ και της απόφασης 89/18/ΕΟΚ της Επιτροπής της 22ας Δεκεμβρίου 1988 σχετικά με τις εισαγωγές από τρίτες χώρες νωπού κρέατος για σκοπούς άλλους εκτός από την ανθρώπινη κατανάλωση (7)-
ότι οι αρμόδιες αρχές της Σλοβακίας έχουν αναλάβει την υποχρέωση να ανακοινώσουν στην Επιτροπή και στα κράτη μέλη, εντός 24 ωρών, με τηλεαντίγραφο, τηλέτυπο ή τηλεγράφημα, ότι έχει διαπιστωθεί η εκδήλωση μίας από τις προαναφερόμενες νόσους, ή ότι έχει τροποποιηθεί η πολιτική του εμβολιασμού κατά των νόσων αυτών-
ότι οι όροι υγιεινής των ζώων και κτηνιατρικής πιστοποίησης πρέπει να εγκρίνονται ανάλογα με την υγειονομική κατάσταση των ζώων που επικρατεί στη συγκεκριμένη τρίτη χώρα-
ότι, δεδομένου ότι θεσπίζεται ένα νέο καθεστώς πιστοποίησης, θα πρέπει να προβλεφθεί κάποια χρονική περίοδος για την εφαρμογή του-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη επιτρέπουν την εισαγωγή των ακόλουθων κατηγοριών νωπού κρέατος από τη Σλοβακία:
α) νωπό κρέας οικόσιτων ζώων του βοείου, πρόβειου ή αιγείου είδους, βάσει των εγγυήσεων που ορίζονται στο κτηνιατρικό πιστοποιητικό σύμφωνα με το παράρτημα Α, που πρέπει να συνοδεύει την αποστολή-
β) νωπό κρέας οικόσιτων μονόπλων, βάσει των εγγυήσεων που ορίζονται στο κτηνιατρικό πιστοποιητικό σύμφωνα με το παράρτημα Β, που πρέπει να συνοδεύει την αποστολή.
2. Κατά παρέκκλιση από την παράγραφο 1, τα κράτη μέλη επιτρέπουν την εισαγωγή νωπού χοιρείου κρέατος από τη Σλοβακία, όταν αυτό προορίζεται για χρήσεις άλλες εκτός από την ανθρώπινη κατανάλωση. Τα κράτη μέλη εξασφαλίζουν ότι οι εισαγωγές αυτές πληρούν τους όρους της αποφάσεως 89/18/ΕΟΚ και της οδηγίας 92/118/ΕΟΚ και ότι ανταποκρίνονται στις εγγυήσεις που ορίζονται στο κτηνιατρικό πιστοποιητικό σύμφωνα με το παράρτημα Γ, που πρέπει να συνοδεύει κάθε αποστολή.
Μετά την άφιξή του στο έδαφος της Κοινότητας και κατά τη διάρκεια της παρασκευής το ακατέργαστο υλικό πρέπει να αποστειρώνεται σε ερμητικά σφραγισμένους περιέκτες κατά τρόπο ώστε να επιτυγχάνεται μια ελάχιστη τιμή Fc 3- θα πρέπει να διεξάγεται κτηνιατρικός έλεγχος προκειμένου να εξασφαλισθεί ότι το τελικό προϊόν απέκτησε όντως την τιμή αυτή.
Άρθρο 2
H παρούσα απόφαση δεν εφαρμόζεται για εισαγωγές αδένων και οργάνων που η χώρα προορισμού επιτρέπει να εισάγονται για την παρασκευή φαρμακευτικών προϊόντων.
Άρθρο 3
H παρούσα απόφαση εφαρμόζεται από την 1η Ιανουαρίου 1995.
Άρθρο 4
H παρούσα απόφαση απευθύνεται στα κράτη μέλη.
Βρυξέλλες, 20 Δεκεμβρίου 1994.

Labels: 17
0
3
6
18